Στα θρανία από αύριο Δευτέρα θα βρεθούν προσφυγόπουλα, καθώς αρχίζει το τετράωρο πρόγραμμα εκπαίδευσης. Την παραίτησή της ανακοίνωσε η πρόεδρος του Συλλόγου Γονέων του 8ου Δημοτικού Σχολείου στη Λέσβο, εκφράζοντας την αντίθεσή της στο λουκέτο που είχε μπει στην εξώπορτα του σχολείου, όπου επρόκειτο να λειτουργήσει τμήμα για τα παιδιά προσφύγων. Το μεσημέρι της Κυριακής το λουκέτο αφαιρέθηκε. Μεμονωμένο χαρακτήρισε το συγκεκριμένο περιστατικό ο υπουργός Παιδείας, μιλώντας στην ΕΡΤ.

Έναρξη προγράμματος εκπαίδευσης προσφυγόπουλων

Από αύριο Δευτέρα αρχίζει το πρόγραμμα εκπαίδευσης των παιδιών προσφύγων (14:00-18:00), το οποίο θα περιλαμβάνει εκμάθηση ελληνικής γλώσσας καθώς και μία άλλη ξένη γλώσσα, καλλιτεχνικά μαθήματα και φυσική αγωγή, σε μια προσπάθεια ομαλής ένταξης των παιδιών.

«Η ελληνική κοινωνία είναι έτοιμη να αγκαλιάσει τα παιδιά των προσφύγων», δήλωσε στην ΕΡΤ ο υπουργός Παιδείας Νίκος Φίλης.

«Ο παιδαγωγικός στόχος, που προκύπτει και από τις διεθνείς συμβάσεις και από την εσωτερική έννομη τάξη από τους δικούς μας νόμους, είναι ότι τελικώς το παιδί, μετά από ένα μεταβατικό διάστημα που θα εξοικειωθεί με την ελληνική γλώσσα και την ελληνική πραγματικότητα, θα ενταχθεί στην τάξη μαζί με τα ελληνόπουλα» σημείωσε ο κ. Φίλης, σημειώνοντας ότι «αυτό μπορεί να πάρει μερικούς μήνες ή ίσως μέχρι τον Ιούνιο. Έχουν αποδείξει τα παιδιά μια τρομακτική ικανότητα προσαρμογής».

Την ίδια ώρα, την αποστολή περισσότερων εμπειρογνωμόνων στην Ελλάδα, προκειμένου να βοηθήσουν τις αρχές σε θέματα ασύλου, ζητά με επιστολή του ο Γερμανός υπουργός Εσωτερικών Τόμας ντε Μεζιέρ, σύμφωνα με δημοσίευμα της γερμανικής Die Welt.

Ρεπορτάζ: Ηλ. Μαραβάς

Πηγές: ΕΡΤ1, ΑΠΕ-ΜΠΕ

Μοιράσου το άρθρο: